b'\n_START_ARTICLE_\nMartha Nussbaum\n_START_SECTION_\nLiv og karriere\n_START_PARAGRAPH_\nNussbaum er datter af advokat, George Craven, og indretninsgsarkitet, Betty Warren. Nussbaum har beskrevet sit opv\xc3\xa6kstmilj\xc3\xb8 som "\xc3\x98stkyst-elite... meget sterilt og i h\xc3\xb8j grad besk\xc3\xa6ftiget med penge og status". Hun mener, at hendes aversion over for enhver form for elite - "om det er Bloomsburygruppen eller Derrida" - stammer fra en afvisning af hendes opv\xc3\xa6kst._NEWLINE_Hun studerede teatervidenskab og klassisk filologi ved New York University, hvor hun fik sin bachelorgrad i 1969. Hun l\xc3\xa6ste sin kandidat ved Harvard University, hvor hun langsomt bev\xc3\xa6gede sig mod filosofi som sit kerneomr\xc3\xa5de. Her studerede hun under G. E. L. Owen og modtog sin kandidatgrad i 1972 og sin phd i 1975. I denne periode giftede hun sig med Alan Nussbaum, som hun blev skilt fra igen i 1987, og f\xc3\xb8dte sin datter Rachel. I samme periode konverterede hun til j\xc3\xb8dedommen. Siden er hendes interesse for j\xc3\xb8dedommen kun blevet st\xc3\xa6rkere._NEWLINE_I sin studietid h\xc3\xa6vder Nussbaum at v\xc3\xa6re blevet m\xc3\xb8dt med en utrolig grad af diskrimination, herunder sexchikane, og problemer med at f\xc3\xa5 sin datter passet. Da hun som f\xc3\xb8rste kvinde fik tildelt the Junior Fellowship ved Harvard, modtog Nussbaum en lyk\xc3\xb8nskning fra en velrenommeret professor i klassisk filologi, der skrev, at fordi "female fellowess" sprogligt set ikke var en k\xc3\xb8n titel, burde hun kaldes het\xc3\xa6re, for i Antikkens Gr\xc3\xa6kenland var disse uddannede kurtisaner de eneste kvinder, der deltog i de filosofiske symposier._NEWLINE_Nussbaum underviste i filosofi og klassisk filologi ved Harvard University i 1970\'erne og de tidlige 1980\'ere, men blev n\xc3\xa6gtet fastans\xc3\xa6ttelse i 1982. Nussbaum tog derfor ans\xc3\xa6ttelse ved Brown University, hvor hun underviste frem til midten af 1990\'erne. Hendes bog The Fragility of Goodness gjorde hende til en velkendt figur i humanistiske kredse. Hendes nyere v\xc3\xa6rker (deriblandt Frontiers of Justice, 2006) har etableret hende som teoretiker med fokus global retf\xc3\xa6rdighed._NEWLINE_Nussbaum har udviklet en s\xc3\xa6rlig form for feminisme. Hun tr\xc3\xa6kker p\xc3\xa5 inspiration fra den liberale feminisme, men understreger, at den liberale feminisme har brug for en radikal gent\xc3\xa6nkning af k\xc3\xb8nsroller og familiem\xc3\xb8nstre._NEWLINE_Nussbaum er medlem af American Academy of Arts and Sciences (indvalgt i 1988) og the American Philosophical Society. Hun er grundl\xc3\xa6gger af og tidligere pr\xc3\xa6sident for the Human Development and Capability Association og tidligere pr\xc3\xa6sident for the american Philosophical Association.'